દુનિયામાં મહાસાગરો, સમુદ્રોની વચ્ચે એવા અનેક ટાપુઓ આવેલા છે, જ્યાં માનવવસ્તી જોવા મળતી નથી. કેટલાક ટાપુ તો એવા છે, જ્યાં કોઈ પગ મૂકવાની પણ હિંમત કરી શકતું નથી. હબ આઇલેન્ડ દુનિયાનો સૌથી ટચૂકડો આઇલેન્ડ હોવાનું માનવામાં આવે છે. આ ટાપુ પોતાના ખૂબ જ નાના વિસ્તાર માટે જાણીતો છે. ખૂબ જ નાનો એવો આ ટાપુ માંડ એક ટેનિસ કોર્ટના કદ જેટલો જ છે. અહીં ખૂબ જ ઓછી જગ્યા છે. નવાઈની વાત એ છે કે, આ ટચૂકડા ટાપુ ઉપર એક મકાન પણ આવેલું છે. ચારે બાજુ પાણીથી આ ટાપુ પરના એકમાત્ર મકાનમાં એક પરિવાર પણ વસે છે. ટાપુના ૩૩૦૦ ચોરસ ફૂટ કરતાં પણ ઓછા વિસ્તારમાં એક કોટેજ, ઝાડ અને કેટલીક ખુરશી આવી શકે તેટલી પૂરતી જગ્યા તો છે જ. ન્યૂયૉર્ક સ્ટેટની એલેક્ઝેન્ડ્રિયા ખાડીમાં ખૂબ દૂરની જગ્યાએ આવેલા આ ટાપુને ૧૯૫૦માં ધનાઢ્ય એવા સાઇઝલેન્ડ્સ પરિવારે ખરીદી લીધો હતો. જોકે, ટાપુ પર હોલિડે હોમ બનાવવાનો તેમનો પ્લાન સફળ રહ્યો ન હતો. કેમ કે ત્યાં રજાઓ ગાળવા ગયેલા પ્રવાસીઓનો અનુભવ સારો રહ્યો ન હતો. પગ મૂકવાની માંડ જગ્યા હોય તેટલી જમીન જાણે કે કોટેઝને ગળી જવા તત્પર હોય તેવું લાગતું હતું. કિનારે મુકેલી લોખંડની કેટલીક ખુરશીઓ પર સહેજ પણ સંતુલન ગુમાવો તો સીધા પાણીમાં તરતા જોવા મળો તેવી સ્થિતિ હતી. ગિનેસ બુક ઓફ વર્લ્ડ રેકોડ્ર્સમાં કરાયેલા દાવા પ્રમાણે આ વિશ્વનો સૌથી ટચૂકડો માનવ વસવાટવાળો ટાપુ હોવાનું બહુમાન ધરાવે છે.